ยอดดำรงค์ ศิษย์ยอดธง

ยอดดำรงค์ ศิษย์ยอดธง หรือ ยอดดำรงค์ สิงห์วังชา มีชื่อจริงว่า ดำรงค์ คงสุข  เป็นทั้งนักมวยไทยและมวยสากล  เคยเป็นแชมป์โลกของสมาคมมวยโลก หรือ WBA ในรุ่นซูเปอร์แบนตัมเวท ในช่วงสั้น ๆ

 ประวัติ 
ยอดดำรงค์ขึ้นชกมวยสากลอาชีพครั้งแรกเมื่อ 1 มิถุนายน พ.ศ. 2539 ชนะคะแนน สันทรัพย์ สิงห์เมืองคูณ ที่ลุมพินี จากนั้นก็ชกชนะมาตลอดรวมทั้งชนะคะแนน ดีเด่น เก่งการุณ เมื่อ พ.ศ. 2540  จากนั้น ชิงแชมป์มวยสากลเวทีลุมพินีเมื่อ 3 กุมภาพันธ์ พ.ศ. 2541 ชนะคะแนน เลิศไทย ใหม่เมืองคอน ได้แชมป์มาครอง และชกป้องกันตำแหน่งไว้ได้ 3 ครั้ง โดยชนะคะแนนดีเด่น เก่งการุณ ชนะน็อค วิหค จ๊อกกี้ยิม ยก 1 และชนะคะแนน  สิงห์แสน ป.เปาอินทร์ จน 28 พฤศจิกายน พ.ศ. 2542 ยอดดำรงค์ขึ้นชิงแชมป์ PABA เฉพาะกาลรุ่นซูเปอร์แบนตัมเวท ชนะคะแนน เฮอรี่ มากาวิมบัง จากนั้น ป้องกันตำแหน่งได้ 2 ครั้ง และขึ้นชกนอกรอบ ชนะคะแนนรัตนชัย ส.วรพิน เมื่อ พ.ศ. 2544 และได้ไปชิงแชมป์ PABA รุ่นซูเปอร์แบนตัมเวทกับบูลัน บูกียาร์โซ แชมป์จริงที่อินโดนีเซีย เมื่อ 15 พฤษภาคม พ.ศ. 2544 ซึ่งยอดดำรงเป็นฝ่ายชนะทีเคโอในยกที่ 6 โดยผู้แพ้คือบูกียาร์โซมีอาการบาดเจ็บทางสมองจนต้องพักรักษาตัวในโรงพยาบาล

หลังจากนั้น ยอดดำรงค์ขึ้นชกนอกรอบชนะนักมวยจากฟิลิปปินส์อีกสองครั้ง ก็ได้ชิงแชมป์โลก WBA รุ่นซูเปอร์แบนตัมเวท เมื่อ 21 กุมภาพันธ์ พ.ศ. 2545 ซึ่งยอดดำรงค์เป็นฝ่ายชนะคะแนนโยเบร์ โอร์เตกาได้แชมป์มาครอง แต่พอป้องกันตำแหน่งแชมป์ครั้งแรกก็ไปเสียแชมป์ให้โอซามุ ซาโตที่ญี่ปุ่น หลังจากเสียแชมป์ ยอดดำรงค์ยังขึ้นชกต่อไป โดยขึ้นชกนอกรอบชนะ 4 ครั้งรวด จึงขึ้นชิงแชมป์ PABA เฉพาะกาลรุ่นเฟเธอร์เวท ชนะคะแนน รุด โฟร์เค คาเคฟเซ่ เมื่อ 27 มิถุนายน พ.ศ. 2546 ยอดดำรงค์ป้องกันตำแหน่งไว้ได้ 1 ครั้ง ก็ได้ไปชิงแชมป์โลกรุ่นเดิมกับมาห์ยาร์ มงชิปัวร์ที่ฝรั่งเศส เมื่อ 8 พฤศจิกายน พ.ศ. 2547 ซึ่งยอดดำรงค์เป็นฝ่ายแพ้ทีเคโอ​ในยกที่ 6 หลังจากนั้น ยอดดำรงค์กลับมาชกนอกรอบชนะอีก 5 ครั้งระหว่าง พ.ศ. 2548 – 2549 จากนั้นการชกของยอดดำรงค์ก็แย่ลง ไปชกนอกรอบแพ้ที่ญี่ปุ่นสองครั้งใน พ.ศ. 2549  ขึ้นชิงแชมป์ WBC เอเชียรุ่นเฟเธอร์เวทกับชลธาร อ. อุกฤษณ์ สองครั้งใน พ.ศ. 2549 – 2550 ก็เป็นฝ่ายแพ้ทั้งสองครั้ง ยอดดำรงค์ขึ้นชกครั้งสุดท้ายเมื่อ 31 สิงหาคม พ.ศ. 2550 แพ้น็อค ไท ต.ศิลาชัย ยก 5 จากนั้นก็แขวนนวมไป

หลังจากเลิกชกมวย ได้เข้าทำงานที่บริษัทเครื่องดื่มยี่ห้อหนึ่ง ในแผนกควบคุมสินค้าและขับรถ ยอดดำรงค์ มีภรรยาชื่อ จันจิรา จันภูมิ เป็นชาวอำเภอบางละมุง จังหวัดชลบุรี  แต่ไม่มีบุตรด้วยกัน โดยเช่าบ้านพักอยู่กับภรรยาที่ตลาดนาเกลือ อำเภอบางละมุง จังหวัดชลบุรี  ยอดดำรงค์เคยป่วยเป็นโรคปอด เนื่องจากสูบบุหรี่จัด เมื่อประมาณ 1 ปีก่อนเสียชีวิต แต่ได้เข้ารักษาตัวที่โรงพยาบาลบางละมุง จนอาการดีขึ้น ออกมาทำงานได้ตามปกติ จนกระทั่งเมื่อวันที่ 3 กันยายน พ.ศ. 2554 ยอดดำรงค์ประสบอุบัติเหตุลื่นล้มในห้องน้ำ ศีรษะฟาดพื้น เกิดอาการเลือดคั่งในสมองอย่างรุนแรง และได้ถูกนำตัวส่งโรงพยาบาล ในจังหวัดชลบุรี แต่ไม่สามารถยื้อชีวิตได้ จึงเสียชีวิตลงในที่สุด เมื่อเวลา 16.40 น.รวมอายุได้เพียง 31 ปีเท่านั้นมวยไทยเศร้า! ยอดดำรงค์แชมป์โลกคนที่ 32 เสียชีวิต จากสยามสปอร์ต

เกียรติประวัติ		
 แชมป์ประเทศไทยรุ่น แบนตัมเวท (เวทีราชดำเนิน) (2541-2542)
 ชิง 3 กุมภาพันธ์ 2541 ชนะคะแนน เลิศไทย ใหม่เมืองคอน
 ป้องกันแชมป์ครั้งที่ 1, 3 มีนาคม 2541 ชนะคะแนนดีเด่น เก่งการุณ
 ป้องกันแชมป์ครั้งที่ 2, 26 พฤษภาคม 2541 ชนะน็อค วิหค จ๊อกกี้ยิม ยก 1
 ป้องกันแชมป์ครั้งที่ 3, 17 กรกฎาคม 2541 ชนะคะแนน สิงห์แสน ป.เปาอินทร์
 สละแชมป์
 แชมป์เฉพาะกาล PABA รุ่นซูเปอร์แบนตัมเวท  (2542-2544)
 ชิง 28 พฤศจิกายน 2542 ชนะคะแนน เฮร์รี มากาวิมบัง () ที่ ศาลาว่าการเมืองพัทยา จังหวัดชลบุรี
 ป้องกันแชมป์ครั้งที่ 1, 20 กุมภาพันธ์ 2543 ชนะน็อค ยก 8 กานี เอชคิฟเยฟ () ที่ พระนารายณ์ราชนิเวศน์ จังหวัดลพบุรี
 ป้องกันแชมป์ครั้งที่ 2, 2 เมษายน 2543 เสมอกับ เจส มาคา () ที่ กรุงเทพการประมูลรถยนต์ เขตบางกะปิ กรุงเทพมหานคร
 แชมป์ PABA รุ่นซูเปอร์แบนตัมเวท (2544)
 ชิง 15 พฤษภาคม 2544 ชนะน็อค บูลัน บูกียาร์โซ (อินโดนีเซีย) ยก 6 ที่ จาการ์ตา ประเทศอินโดนีเซีย
 สละแชมป์ 
 แชมป์โลก WBA รุ่นซูเปอร์แบนตัมเวท (2545)
 ชิง 21 กุมภาพันธ์ 2545 ชนะคะแนน โยเบร์ โอร์เตกา () ที่ วัดบ้านไร่ อำเภอด่านขุนทด จังหวัดนครราชสีมา
 เสียแชมป์ 18 พฤษภาคม 2545 แพ้น็อก ยก 8 โอซามุ ซาโต () ที่ ไซตามะซูเปอร์อารีนา จังหวัดไซตามะ ประเทศญี่ปุ่นเทปการชกของ ยอดดำรงค์ ศิษย์ยอดธง กับ โอซามุ ซาโต.
 แชมป์เฉพาะกาล PABA รุ่นเฟเธอร์เวท  (2546)
 ชิง 27 มิถุนายน 2546 ชนะคะแนน รุด 4เค คาเคฟเซ่ (ฟิลิปปินส์) ที่ ห้างเดอะมอลล์ ท่าพระ
 ป้องกันแชมป์ครั้งที่ 1, 15 สิงหาคม 2546 ชนะคะแนน รุด 4เค คาเคฟเซ่ (ฟิลิปปินส์) ที่ ห้างเดอะมอลล์ ท่าพระ
 เคยชิงแชมป์ต่อไปนี้แต่ไม่สำเร็จ
 ชิงแชมป์โลก WBA รุ่นซูเปอร์แบนตัมเวท เมื่อ 8 พ.ย. 2547 แพ้ทีเคโอ ยก 6 มาห์ยาร์ มงชิปัวร์ () ที่ อากูร์โฮเต็ลอารีนา ปารีส แคว้นอีล-เดอ-ฟร็องส์ ประเทศฝรั่งเศส 
 ชิงแชมป์ ABCO รุ่นเฟเธอร์เวท เมื่อ 25 กันยายน 2549 แพ้คะแนน ชลธาร อ.อุกฤษณ์ 
 ชิงแชมป์ ABCO รุ่นเฟเธอร์เวท เมื่อ 15 มิถุนายน 2550 แพ้น็อค ชลธาร อ.อุกฤษณ์ ยก 7

อ้างอิง

 สถิติการชก

หมวดหมู่:นักมวยสากลชาวไทยจากค่ายมวยทรงชัยบ็อกซิ่งโปรโมชั่น
หมวดหมู่:นักมวยไทยชาวไทย
หมวดหมู่:บุคคลในวงการมวยไทย
หมวดหมู่:นักมวยสากลชาวไทยรุ่นซูเปอร์แบนตัมเวท 
หมวดหมู่:นักมวยสากลชาวไทยรุ่นเฟเธอร์เวท  
หมวดหมู่:นักกีฬาจากจังหวัดอุทัยธานี
หมวดหมู่:แชมป์โลก WBA
หมวดหมู่:แชมป์ PABA
หมวดหมู่:แชมป์มวยสากลประเทศไทย
หมวดหมู่:เสียชีวิตจากอาการเลือดคั่งในสมองอย่างรุนแรง